কোন দৃশ্য হতে প্রতিফলিত আলোকের ফোটন কণাকে চোখের মাধ্যমে ধরে তারপর বোধগম্য বস্তু ও বৈশিষ্ট্যরূপে চেনার কাজটা করে মস্তিষ্ক। দর্শন, মানে দেখার কাজটিতে চোখের দায়িত্ব হলো ফোটনকণাকে বৈদ্যুতিক সংকেতে রূপান্তরিত করে স্নায়ুকোষের মাধ্যমে মস্তিষ্ককে তথ্য সরবরাহ করা। আর মস্তিষ্কের কাজ সে তথ্যের অথৈ সাগর সেঁচে দৃশ্যের পটভূমি (Background) থেকে পুরোভূমি (Foreground) আলাদা করে, বিভিন্ন দিকবরাবর অবস্থিত বস্তুগুলোকে চিহ্নিত করে, দৃশ্যপটের স্থানিক তথ্যের বোধগম্য ব্যাখ্য দেওয়া। মানুষের দৃশ্য-প্রতীতির (Visual Perception) পেছনে কিছু স্নায়বিক ক্রিয়াকৌশল মুখ্য ভূমিকা পালন করে। বলা বাহুল্য, খুব জটিল এই কাজটা ক্যামেরা সংযুক্ত পৃথিবীর সেরা সুপার কম্পিউটারেরও সাধ্যের অতীত।